b'\n_START_ARTICLE_\nPrva videoigra\n_START_PARAGRAPH_\nNa vpra\xc5\xa1anje, kaj je prva videoigra, obstaja veliko odgovorov, ve\xc4\x8dinoma glede na to, kako je definirana videoigra.\n_START_SECTION_\nCathode Ray Amusement Device (1947)\n_START_PARAGRAPH_\nCathode Ray Amusement Device (angle\xc5\xa1ko\xc2\xa0\xc2\xbbzabavna naprava s katodno cevjo\xc2\xab) je prva znana interaktivna elektronska igra, ki sta jo razvila Thomas T. Goldsmith Ml. in Estle Ray Mann. Igra je simulator izstrelitve rakete, ki ni uporabljala digitalnega, temve\xc4\x8d analogno vezje.\n_START_SECTION_\n\xc5\xa0ah (1947-1958)\n_START_PARAGRAPH_\nBritanski matematik Alan Turing je razvil teoreti\xc4\x8dni ra\xc4\x8dunalni\xc5\xa1ki \xc5\xa1ahovski program kot primer umetne inteligence. Leta 1947 je napisal teoreti\xc4\x8dno osnovo za tak program, njegov sodelavec Dietrich Prinz pa je spisal prvi omejeni \xc5\xa1ahovski program. Ra\xc4\x8dunalnik je imel dovolj zmogljivosti le za re\xc5\xa1evanje problemov mata v dveh potezah in ni mogel odigrati cele igre. Vnos in povratek informacij je bil zunanji, program ni vklju\xc4\x8deval nobenega vizualnega vmesnika.\n_START_SECTION_\nNim (1951)\n_START_PARAGRAPH_\n5. maja 1951 so na Britanskem festivalu predstavili ra\xc4\x8dunalnik NIMROD, ki je s pomo\xc4\x8djo svetlobnih panelov prikazoval igro Nim. To je prvi primer digitalnega ra\xc4\x8dunalnika, razvitega specifi\xc4\x8dno za igranje igre. Ra\xc4\x8dunalnik je tehtal ve\xc4\x8d kot tono, kopijo so kasneje predstavili na Svetovnem festivalu v New Yorku.\n_START_SECTION_\nOXO ali kri\xc5\xbeci in kro\xc5\xbeci (1952)\n_START_PARAGRAPH_\nLeta 1952 je Alexander Shafto Douglas razvil prvo ra\xc4\x8dunalni\xc5\xa1ko igro z elektronskim grafi\xc4\x8dnim vmesnikom. Igro kri\xc5\xbeci in kro\xc5\xbeci se je na ra\xc4\x8dunalniku EDSAC igralo s pomo\xc4\x8djo kro\xc5\xbene telefonske \xc5\xa1tevil\xc4\x8dnice. Obstaja zapis o \xc5\xa1e enem\xc2\xa0\xc2\xbbzabavnem\xc2\xab\xc2\xa0programu za EDSAC.\n_START_SECTION_\nTennis for Two (1958)\n_START_PARAGRAPH_\nWilliam Higinbotham je leta 1958 razvil interaktivno ra\xc4\x8dunalni\xc5\xa1ko igro Tennis for Two (angle\xc5\xa1ko\xc2\xa0\xc2\xbbTenis za dva\xc2\xab), za katero je uporabil analogni ra\xc4\x8dunalnik in vektorski vmesnik osciloskopa.\n_START_SECTION_\nSpacewar! (1961)\n_START_PARAGRAPH_\nLeta 1961 so \xc5\xa1tudentje MIT Martin Graetz, Steve Russell in Wayne Wiitanen razvili igro Spacewar!. V igri za dva vsak igralec nadzoruje eno vesoljsko ladjo in sku\xc5\xa1a sestreliti nasprotnikovo. Steve Russell je dejal, da ga je pri igri najbolj navdu\xc5\xa1evalo dejstvo, da je toliko drugih programerjev vzpodbudila k razvoju lastnih ra\xc4\x8dunalni\xc5\xa1kih iger.\n_START_SECTION_\nOdyssey (1967)\n_START_PARAGRAPH_\nRalph Henry Baer je leta 1966 nadaljeval z razvojem svoje zamisli iz leta 1951, da bi ustvaril interaktivno igro, ki bi se igrala na televiziji. Leta 1967 s sodelavci razvil prvo igro, ki je za grafi\xc4\x8dni vmesnik uporabljala televizijo, bila je tudi prva igralna naprava z reklamo na televiziji. Zadnji, sedmi prototip, so pod imenom Odyssey izdali leta 1972 pri podjetju Magnavox.\n_START_SECTION_\nGalaxy Game (1971)\n_START_PARAGRAPH_\nBill Pitts in Hugh Tuck sta leta 1971 na Univerzi v Stanfordu razvila prvo ra\xc4\x8dunalni\xc5\xa1ko igro, za igranje katere je moral uporabnik pla\xc4\x8dati s kovancem. Izdelana je bila samo ena enota ra\xc4\x8dunalnika s to igro.\n_START_SECTION_\nComputer Space (1971)\n_START_PARAGRAPH_\nDva meseca po izidu igre Galaxy Game je iz\xc5\xa1la igra Computer Space razvijalcev Nolana Bushnella in Teda Dabneyja. To je bila prva ra\xc4\x8dunalni\xc5\xa1ka igra, ki je bila \xc5\xa1ir\xc5\xa1e dostopna. Tako Computer Space kot Galaxy Game sta variaciji igre Spacewar! iz leta 1961.\n_START_SECTION_\nPong (1972)\n_START_PARAGRAPH_\nLeta 1972, leto po izidu igre Computer Space, sta Bushnell in Dabney izdala igro Pong, ki je uporabljala enak televizijski set. Pong je bila prva uspe\xc5\xa1na arkadna ra\xc4\x8dunalni\xc5\xa1ka igra, ki je vodila v veliko pove\xc4\x8danje popularnosti tega medija.'